Soektog afgelas na vermiste Kaapstad-manTaro Spies. Foto: Facebook “Ná uitgebreide soektogte Sondag waarby sowat 50 mense insluitend reddingsklimmers betrokke was, kon ons nie daarin slaag om enigiets te vind nie,” het Brent Jennings, adjunkvoorsitter van die Bergklub van SA, aan News24 gesê. Spies is op 12 Mei die laaste keer gesien en sy motor is die volgende dag naby Tafelberg gevind. Daar is vermoed dat hy gaan bergklim het. Jennings het gesê talle gebiede rondom die berg, insluitend gevaarlike terrein, is tydens die soektog gedek, maar het geen resultate opgelewer nie. Reddingspanne, waaronder honde-eenhede, het verskeie dele van Duiwelspiek, die Twaalf Apostels, Oranjekloof in Houtbaai en die laer berghange van Vredehoek gefynkam. News24